R12 miljoen in passasier se bagasie gevindArgieffoto ŉ Man is naweek op die King Shaka Internasionale Lughawe in Durban vasgetrek oomblikke voordat hy glo die land met meer as R12 miljoen kontant in sy bagasie sou verlaat. Kol. Thembeka Mbhele, woordvoerder van die polisie, het gesê die polisie het ŉ wenk ontvang dat ŉ passasier die middag uit die land sou vertrek met ŉ groot bedrag Suid-Afrikaanse geld in sy bagasie sonder om dit by doeane te verklaar soos hy wetlik verplig is om te doen. “Die polisiebeamptes het ondersoek ingestel en bepaal op watter vlug die passasier sou wees. Die man was reeds op die vliegtuig op pad na Dubai toe die beamptes die lugredery by die lughawe genader het en gevra het dat die man en sy bagasie van die vliegtuig verwyder word,” het Mbhele gesê. Die beamptes het die man se sewe sakke bagasie geskandeer en kontant in al die sakke gevind. “Die sakke is in die teenwoordigheid van die passasier oopgemaak en altesaam R12 229 200 is in die sakke gevind,” het Mbhele gesê. “Die 30-jarige man is in hegtenis geneem en hy sal vandag in die Verulam-landdroshof verskyn.”